**THOMAS HOBBES**

MJESTO: Rođen je i umro u Engleskoj, ali je u više navrata živio i u Francuskoj.

VRIJEME: 1588. – 1679.

ZANIMLJIVOSTI: U Francuskoj se upoznao s Descartesom. Mijenjao je mišljenje o političkim događajima u Engleskoj (revolucija i potom restauracija monarhije).

VAŽNOST: Najznačajniji je Hobbesov doprinos učenje o ljudskoj prirodi, društvu i državi, a premda je stariji od Lockea koji formira empirizam kao pravac, Hobbes po svojem opredjeljenju ipak pripada empirizmu.

DJELA: „**Leviathan**“ (leviathan je biblijska starozavjetna morska neman)

**PRIRODNO STANJE** – stanje prije uspostave društva i države, u njemu se očituje prava ljudska priroda (nema zajednice, običaja, religije, ćudorednosti, prava, zakona...)

* PRIRODNO PRAVO – svatko može ono što hoće, tj. koliko mu njegova moć dopušta (tu smo svi jednaki, svi imamo jednako prirodno pravo)
* EGOIZAM – prirodno vlada zakon jačega
	+ „***Homo homini lupus***“ – čovjek je čovjeku vuk – latinsku izreku koja tvrdi da je čovjek čovjeku čovjek i da je čovjek čovjeku vuk Hobbes skraćuje i ističe urođeno neprijateljstvo među ljudima
	+ čovjek je egoistično, sebično, po potrebi nasilno biće (ne želimo zlo drugima, nego želimo dobro sebi pa smo spremni nauditi ostalima)
	+ vlada stvarni ili potencijalni rat svih protiv svih - Bellum omnium in omnes
	+ ipak, egoizam vodi i prema dogovoru – ne volimo kada drugi nas napadaju, urođen nam je strah od smrti

**DRUŠTVENI UGOVOR** – prvi dogovor među ljudima kojim izlaze iz prirodnog stanja

* da bi zaštitili sebe od napada drugih, ljudi su spremni predati svoje pravo
* potrebno je postići dogovor o međusobnom nenapadanju, ali i pronaći one koji će se brinuti da se održi mir i kažnjavati one koji ga ugrožavaju
* time se utemeljuje i država
* DRŽAVA – umjetna tvorevina, vrsta „umjetnog čovjeka“ koji mora biti snažan da bi ispunio svoju funkciju (poput leviathana)
* VLADAR – mora objedinjavati snagu i moć – on je suveren
	+ APSOLUTISTIČKA VLAST – najbolja je jer vladar ima najviše moći i ljudi ga se najviše boje, podjela vlasti razvodnjava moć
		- i najgori je vladar bolji od prirodnog stanja (zato ga narod nema pravo smijeniti, makar se on tiranski ponašao)
* STRAH – strah od kazne je jedini način da ljudi postanu miroljubivi i ne napadaju se međusobno
	+ po prirodi ljudi koji zaključuju takav ugovor ostaju ono što su bili prije (vukovi), ali se sad boje kazne pa se ponašaju drugačije (*divljaci ostaju divljaci, samo odijevaju bolja odijela*)

**MODERNI NOMINALIZAM** – samo je pojedinačno biće (konkretna stvar) stvarno, ono opće je samo misao

* kao što papirnata novčanica vrijedi samo dok vrijedi ta valuta, a sam papir od kojeg je napravljena vrijedi puno manje, tako i opće riječi i pojmovi vrijede sve dok su dio konvencije

